но ѻба́че надѣ́яся на твоѐ безѕло́біе, ѽ бл҃же́нне, си́це вопію́ ти: ра́дуйся, пресвѣ́тлая ѕвѣздо̀ ѿ ю́га возсія́вшая, и къ восто́ку прише́дшая: ра́дуйся, возненави́дѣвый ѻте́ческую любо́вь, хрс̑та́ же єди́наго надъ всѣ́ми су́щаго бг҃а всѣ́мъ се́рдцемъ возлюби́вый, и тому̀ невозвра́тнымъ жела́ніемъ послѣ́довавый: ра́дуйся, бу́йственное и юро́дственное є́же по апс̑лу жи́тельство избра́вый: ра́дуйся, премѣни́вый тлѣ̂нная и настоя̂щая наде́ждею бу́дущихъ бла̂гъ: ра́дуйся, дре́внему і́ѡву уподо́бивыйся терпѣ́ніемъ: ра́дуйся, страстоте́рпче хрс̑то́въ непобѣди́мый, при́снѡ побѣди́вый діа́вола твои́мъ смире́ніемъ: ра́дуйся, я́кѡ дре́вній ѻ́нъ ла́зарь ни́щій, почива́я ны́нѣ въ ло́нѣхъ авраа́млихъ: ра́дуйся, и́же по ѿше́ствіи мі́ра сегѡ̀, су́щымъ въ бѣда́хъ и искуше́ніихъ гото́въ ѡбрѣта́яйся предста́тель, и засту́пникъ гра́ду на́шему у́стюгу: ра́дуйся, вездѣ̀ призыва́ющыя тя̀ бы́стрѡ предваря́яй: ра́дуйся, бг҃ому́дре іѡа́нне